Trine Pertou Mach (EL), 2025-06-11:
Tak for det.
Om nogle få minutter har et meget stort flertal her i Folketinget godkendt aftalen om at stille baseområder i Danmark til rådighed for præsident Trumps USA.
Dermed påtager flertallet sig et tungt og vidtrækkende ansvar, for aftalen er uopsigelig i 10 år, og den træder i kraft i en situation, hvor præsident Trump truer med at annektere langt størstedelen af kongeriget Danmarks geografiske areal.
Det er i sandhed en mærkelig måde at svare på en anneksionstrussel, altså at invitere den aggressive stormagts soldater indenfor.
De fleste af svarene har ikke været tilfredsstillende.
Mange har blot været henvisninger til aftaleteksten, og andre har peget i retning af, at regeringen helt bevidst ønsker uklarhed omkring kompetencefordelingen mellem danske og amerikanske myndigheder.
Der bliver svaret i abstrakte vendinger, og regeringen nøjes i høj grad med at referere lige præcis baseaftalens bestemmelser i stedet for at svare på de helt legitime bekymringer, som Enhedslisten, den brede befolkning og mange af høringssvarene faktisk giver udtryk for.
Det mener jeg simpelt hen er arrogant, og jeg mener også, at det er farligt.
Man får faktisk fornemmelsen af, at regeringen ikke helt har forstået situationens alvor.
Med den her aftale giver Danmark i vidt omfang afkald på muligheden for at retsforfølge forbrydelser, der bliver begået i Danmark.
Når jeg stiller et spørgsmål, nemlig spørgsmål nr. 22, til lovforslag nr. L 188, hvor jeg spørger, hvor hyppigt Danmark vil insistere på retten til selv at retsforfølge forbrydelser, der bliver begået, ja, så lyder svaret, at det ikke vil være hensigtsmæssigt at udtale sig om dette spørgsmål.
Det er jeg helt uenig i.
Jeg synes i høj grad, at det er hensigtsmæssigt, at man som folketingsmedlem, der skal stemme, og som borger i det her land kan få et svar på det, sådan at ofre for kriminalitet i Danmark kan vide, om de kan regne med, at deres sag bliver retsforfulgt af danske myndigheder, eller om det er militær, politifolk, anklagere og dommere i amerikanske uniformer, som står for efterforskning, tiltalerejsning og domfældelse.
Ud fra svarene kan vi trods alt forstå, at eventuelle danske volds- eller voldtægtsofre fremover må indstille sig på, at sager behandles af netop amerikanske myndigheder, hvis gerningsmanden er en amerikansk soldat.
Vi kan forstå, at private vagter ved baserne vil have tilladelse til at bære skydevåben.
Vi har forsøgt at få belyst mange forskellige aspekter af aftalen, men på grund af den lukkethed og arrogance, som regeringen har mødt de her anmodninger med, er det kun delvis lykkedes.
På de punkter, hvor det er lykkedes at kaste mere lys over fakta, er vi ikke blevet beroliget på nogen som helst måde.
Det er ret utrygt.
Hvad det betyder i forhold til grundloven, er også i en gråzone.
Flertallet af Folketingets medlemmer, som i dag vil støtte det her lovforslag, ved dårlig nok, hvad de juridiske konsekvenser vil være fremadrettet af vedtagelsen af den her lov.
For vi kan ikke få nogen konkrete svar.
Det er en skændsel, og det er et gevaldigt demokratisk problem i behandlingen af et lovforslag med så vidtrækkende konsekvenser.
Jeg finder det faktisk også skræmmende, fordi det her måske er den mest indgribende aftale, som dette Folketing i SVM-regeringens første og i parentes bemærket forhåbentlig eneste regeringsperiode kommer til at vedtage.
Det flertal, der tegner sig her i Folketinget, står i skærende kontrast til det faktum, at flertallet af de danske vælgere ikke ønsker den her aftale.
I marts måned viste en meningsmåling foretaget for Berlingske, at 30 pct. af de adspurgte danskere mente, at aftalen med USA burde godkendes, mens 42 pct. ønskede den forkastet.
Kort tid efter var der en ny måling, der viste, at 43 pct. afviste aftalen, mens kun 28 pct. støttede den.
På den dag, hvor vi førstebehandlede lovforslaget, blev der offentliggjort en meningsmåling, der viste, at 47 pct. af danskerne var imod aftalen – en ganske fin og markant stigning.
Det peger i samme retning: Vælgerne ønsker ikke den her aftale vedtaget.